আফগানিস্তানের প্রেসিডেন্ট হামিদ কারজাইয়ের উপস্থিতিকে কান্দাহারে তার ছোট ভাই আহমেদ ওয়ালি কারজাইয়ের দাফন সম্পন্ন হয়েছে।    গতকাল রহস্যজনকভাবে নিজ দেহরক্ষীর গুলিতে নিহত হয়েছেন আহমেদ ওয়ালি কারজাই। কঠোর নিরাপত্তার মধ্যে আজ তার দাফন সম্পন্ন হয় এবং হাজার হাজার মানুষ জানাজা ও দাফনে অংশ গ্রহণ করেছে।    এদিকে এ  দাফনের আগে ও পরে নতুন করে হামলার ঘটনা ঘটেছে। দাফন অনুষ্ঠানে যোগ দিতে যাওয়ার পথে হামলার হাত থেকে অল্পের জন্য প্রাণে রক্ষা পেয়েছেন হেলমান্দের গভর্নর গুলাব মাঙ্গাল। কান্দাহারে যাওয়ার পথে তার গাড়ির মাত্র ১০মিটার দূরে রাস্তায় পেতে রাখা বোমা বিস্ফোরিত হয়েছে বলে মাঙ্গালের মুখপাত্র স্বীকার করেছেন।    এ ছাড়া দাফন অনুষ্ঠান শেষেও কান্দাহারে অন্ততঃ দুইটি বিস্ফোরণের শব্দ শেনা গেছে। এ বিস্ফোরণ কেন ঘটেছে তা তাৎক্ষণিকভাবে জানা যায়নি বা কেউ হতাহত হয়েছে কিনা তাও জানা সম্ভব হয়নি।    ওয়ালির মৃত্যুকে ন্যাটো  বাহিনী এবং প্রেসিডেন্ট হামিদ কারজাইয়ের জন্য বড়সড় আঘাত বলে মনে করা হচ্ছে। প্রেসিডেন্ট কারজাই এখনো এ মৃত্যুর শোক কাটিয়ে উঠতে পারেননি। বিবিসি/ রেডিও তেহরান